তাদের বিজ্ঞাপনের মাঝে আড়াল হয়ে যায় হাজারও মরিয়ম, জুলেখাদের করুন কাহিনী। যেমনি ভাবে হারিয়ে গেছে প্রলয়ংকরী ঘুর্নিঝড় সিডর এর আঘাতে, ভাটার টানে তলিয়ে যাওয়া হাজারও মানুষের কথা। আসলে নিখোঁজ মানুষের মৃত্যু সংবাদ ঘোষণা হয় না। তাই মৃত্যু সংবাদে থাকে না তাদের সংখ্যা,থাকে না তাদের নাম। তেমনি ভাবে এনজিওদের ঘুর্নায়মান সাপ্তাহিক কিস্তি ও সুদ যন্ত্রের তান্ডবে হাজারও মানুষের করুণ কাহিনী হারিয়ে গেছে বিজ্ঞাপনের মডেলদের দৃশ্যমান সফলতার আড়ালে। উল্লেখ্য, বাংলাদেশের সরচেয়ে বেশি সংখ্যক এনজিও এর কার্যক্রম কুড়িগ্রামে। অথচ সবচেয়ে বেশি দারিদ্রতায় নিপতিত মানুষই আজ সেখানে বাস করে। অথচ প্রতি বছরই সেখানে মঙ্গাঁ হয়। এনজিও গুলো সেখানে নিজেদের উন্নতি ঘটালেও দরিদ্র মানুষের ভাগ্যের উন্নতি ঘটাতে পারেনি। তবুও কি তারা বলবেন, শুধুমাত্র মাইক্রো ক্রেডিট এর মাধ্যমে মানুষের অর্থনৈতিক অবস্থার উন্নয়ন ঘটানো যায়। তাই কুড়িগ্রামকে এনজিও গুলোর সফলতা/ বিফলতার ভিসেরা রির্পোট হিসেবে বিবেচনা করা যেতে পারে। সুতরাং যুক্তিসংগত কারনেই অর্থনৈতিক উন্নয়নের এই মাইক্রো ক্রেডিট তত্ত্বটি অর্থনীতির উন্নয়ন ও পরিকল্পনা বিষয়ের মধ্যে এখনও অর্ন্তভূক্ত হতে পারে নি।